text: Quant Durbans se vit en tel point,
   Sachiez ne li agréa point.
   Bien voit que se il ne se rent
   Que il est mors outréement ;
   Ne deffense riens n'i vaudroit,
   Puisk'à pié et sans hiaume estoit.
   Par la pointe a prise s'espée ;
   Cléomadès l'a presentée ;
   À lui se rent, merci li crie,
   Que il ne li toille la vie.
   Et Cléomadès dit li a
   Que il entresait l'ocirra
   Folio39v
   Se il ne li a en couvent
   Que la coustume entierement
   Que il en ce chastel maintienent
   De combatre à ceaus qui là vienent,
   Que jamais ne la maintenra,
   Et que dou tout l'abatera ;
   Que il l'ocirra, c'est passé,
   Se il de ce ne fait son gré.
   Ce li jure bien et afie.
   Et cil qui doute à perdre vie
   Li dist k'à tous jours iert ostée
   PageV02P033
   La coustume, et à nient alée.
   Ainsi en convenant li a
   Durbans, et si l'en fiança
   Sa foi que ainsi le feroit
   Et que bien couvent l'en tenroit.
   Et Cléomadès la fiance
   En a prise sans arrestance.
  